Drie vas wat glo vragmotor met televisiestelle steelDie gesteelde televisiestelle. (Foto: SA Polisie) Drie Somaliërs is vroeg Donderdagaand in Kaapstad in hegtenis geneem nadat hulle met ŉ besending platskermtelevisies in ŉ gesteelde vragmotor betrap is. Sers. George Mijiwu, polisiewoordvoerder, het gesê lede van die blitspatrollie het die vragmotor omstreeks 18:00 in Durbanweg in Bellville afgetrek en deurgesoek, nadat polisielede gesien het dit lyk soos ŉ vragmotor wat vroeër die dag in Atlantis by ŉ maatskappy gesteel is. Daar was altesame 42 splinternuwe televisiestelle ter waarde van R360 000 in die vragmotor. Die voorlopige ondersoek het bevind dit is wél dieselfde vragmotor wat by die maatskappy gesteel is. Die drie verdagtes verskyn na verwagting Maandag in die Bellville-landdroshof op aanklagte van die besit van gesteelde eiendom.